**Grozījumi Civillikumā**

Izdarīt Civillikumā šādus grozījumus:

1. Papildināt ceturtās daļas trešās nodaļas otro apakšnodaļu ar IV iedaļu šādā redakcijā:

**„IV. Nokavējums līgumiem par preču piegādi, pirkumu vai pakalpojuma sniegšanu**

**1668.1** Par publisku personu šīs iedaļas izpratnē atzīstamas valsts, pašvaldības, personu apvienības, iestādes, nodibinājumi, kurām piešķirta juridiska personība, kā arī privāto tiesību juridiskas personas, kuras atbilst pasūtītāja kritērijiem saskaņā ar normatīvajiem aktiem publisko iepirkumu jomā vai publiskai institūcijai atbilstoši normatīvajiem aktiem sabiedrisko pakalpojumu sniedzēju iepirkumu jomā.

**1668.2** Ja līgumā par preces piegādi, pirkumu vai pakalpojuma sniegšanu parādnieks, kura saistība ir izpildāma, nav saņēmis atgādinājumu no kreditora vai tā vietnieka (1653.p.) agrāk, parādnieka nokavējums ar visām tā sekām iestājas pats no sevis, ja parādnieks nav izdarījis samaksu trīsdesmit dienu laikā pēc:

1) rēķina vai cita līdzvērtīga maksājuma pieprasījuma saņemšanas dienas;

2) preces vai pakalpojuma saņemšanas dienas, ja rēķina vai cita līdzvērtīga maksājuma pieprasījuma saņemšanas laiks nav skaidri noteikts vai ja parādnieks ir saņēmis rēķinu vai citu līdzvērtīgu maksājuma pieprasījumu agrāk nekā preci vai pakalpojumu;

3) dienas, kurā veikta ar likumu vai līgumu paredzēta pieņemšana vai pārbaude (apskate), lai noteiktu preces vai pakalpojuma atbilstību līguma noteikumiem, un parādnieks ir saņēmis rēķinu vai citu līdzvērtīgu maksājuma pieprasījumu šajā dienā vai pirms tās.

Šā panta noteikumus piemēro līgumiem par preces piegādi, pirkumu vai pakalpojuma sniegšanu, kuros parādnieks ir publiska persona, kā arī līgumiem, kuros neviens no līdzējiem nav publiska persona, ja līgumā par preces piegādi, pirkumu vai pakalpojuma sniegšanu nav nolīgts atlīdzības termiņš.

**1668.3** Ja kreditors, kurš nav publiska persona, ir izpildījis savas saistības un laikus nav saņēmis samaksu, viņš bez atgādinājuma no parādnieka, kurš nav publiska persona, var prasīt nokavējuma procentus par līguma par preces piegādi, pirkumu vai pakalpojuma sniegšanas izpildes nokavējumu nākamajā dienā pēc līgumā noteiktās maksājuma dienas vai maksājuma termiņa beigu dienas. Kreditora tiesība prasīt nokavējuma procentus atkrīt, ja parādnieks nav atbildīgs par kavējumu.

Ja līgumos par preces piegādi, pirkumu vai pakalpojuma sniegšanu maksājumu diena vai maksājuma termiņa beigu diena nav noteikta, kreditoram, kurš nav publiska persona no parādnieka, kurš nav publiska persona, ir tiesības prasīt nokavējuma procentus pēc viena no 1668.2 pantā noteiktā nokavējuma termiņa iestāšanās. Kreditora tiesība prasīt nokavējuma procentus atkrīt, ja parādnieks nav atbildīgs par kavējumu.

**1668.4** Ja parādnieks ir publiska persona un kreditors ir izpildījis savas saistības un laikus nav saņēmis samaksu, viņš bez atgādinājuma no parādnieka ir tiesīgs prasīt likumiskos procentus (1765.p.3.d). Kreditora tiesība prasīt likumiskos procentus atkrīt, ja parādnieks nav atbildīgs par kavējumu.

**1668.5** Preces piegādes, pirkuma vai pakalpojuma atbilstības pārbaudi līgumam veic trīsdesmit dienu laikā no preces vai pakalpojuma saņemšanas dienas, ja vien līdzēji nav noteikti norunājuši citādi un šāda atruna nav acīmredzami netaisna pret kreditoru.

**1668.6** Līgumiem par preces piegādi, pirkumu vai pakalpojuma sniegšanu, kuros neviens no līdzējiem nav publiska persona, līdzēji var noteikt atlīdzības samaksas termiņu līdz sešdesmit dienām, ja vien līdzēji nav noteikti norunājuši citādi un šāda atruna nav acīmredzami netaisna pret kreditoru.

**1668.7** Līgumos par preces piegādi, pirkumu vai pakalpojuma sniegšanu, kuros parādnieks ir publiska persona, atlīdzības samaksai piemēro 1668.2 pantā noteiktos termiņus. Līdzēji var vienoties par atlīdzības samaksas termiņa pagarinājumu līdz sešdesmit dienām, ciktāl tas ir attaisnojami, ņemot vērā saistību, kas jāizpilda.

**1668.8** Līgumos par preces piegādi, pirkumu vai pakalpojuma sniegšanu, kur parādnieks ir publiska persona, maksājumu veikšanas termiņi nevar pārsniegt 1668.2 pantā noteiktos termiņus. Maksājumu veikšanas termiņus nevar grozīt līdzējiem savstarpēji vienojoties, ar to saprotot noteikumus par termiņiem rēķina vai cita līdzvērtīga maksājuma pieprasījuma izsniegšanai vai nosūtīšanai.

**1668.9** Līgumos par preces piegādi, pirkumu vai pakalpojuma sniegšanu līdzēji var vienoties par izpildījuma saņemšanu pa daļām. Uz izpildījumu daļā noteiktā samaksas termiņa nokavējumu attiecināmi šīs iedaļas noteikumi par nokavējumu.

**1668.10**Par nokavētu maksājumu līgumā par preces piegādi, pirkumu vai pakalpojuma sniegšanu parādnieks bez īpaša atgādinājuma maksā kreditoram iepriekš novērtētos zaudējumus trīsdesmit latu apmērā. Iepriekš novērtēto zaudējumu samaksa neatbrīvo parādnieku no pienākuma atlīdzināt visus zaudējumus, kādus kreditors cietis, ieskaitot izdevumus prāvai.

**1668.11** Par netaisniem līguma noteikumiem attiecībā pret kreditoru šīs iedaļas izpratnē atzīstami tādi noteikumi, kuru mērķis ir novilcināt saistības izpildi. Noteikumi, kas paredz kreditora atteikšanos no likumiskajiem vai nokavējuma procentiem vai iepriekš novērtētajiem zaudējumiem, atzīstami par acīmredzami netaisniem.

**1668.12** Šīs iedaļas noteikumi neattiecas uz parādnieku, kurš ir patērētājs, vai fiziska persona, kura neveic saimniecisko darbību.”

2. Izslēgt 1652. panta otro un trešo daļu.

3. Aizstāt 1765. panta otrajā daļā vārdu „septiņi” ar vārdu „astoņi”.

4. Informatīvajā atsaucē uz Eiropas Savienības direktīvām:

izslēgt 6. punktu;

papildināt informatīvo atsauci ar 7. punktu šādā redakcijā:

„7) Eiropas Parlamenta un Padomes 2011. gada 16. februāra Direktīvas 2011/7/ES par maksājumu kavējumu novēršanu komercdarījumos nacionālajā tiesību sistēmā”.

Tieslietu ministrs J. Bordāns

07.01.13. 10:20

750

I.Kahanoviča, 67036934

Inese.Kahanovica@tm.gov.lv